Die Volkswagen-Arena, Wolfsburg
VfL Wolfsburg is 'n sportklub uit Wolfsburg in die deelstaat Neder-Sakse in Duitsland, veral bekend vir sy sokkerafdeling. Behalwe sokker, het die klub onder andere afdelings vir armdruk, pluimbal, basketbal, rolbal, boks, stoei, gewigoptel, handbal, hokkie, judo, karate, atletiek, fietsry, swem, driekamp, gimnastiek en vlugbal.
Sokker in Wolfsburg is relatief jonk, aangesien die stad eers in 1938 gestig is. Die klub se voorganger was BSG Volkswagenwerk Stadt des KdF-Wagen, wat vanaf 1943 in die Gauliga Oos-Hannover gespeel het (Wolfsburg se naam was voorheen Stadt des KdF-Wagen). Na die Tweede Wêreldoorlog is die klub op 12 September 1945 herstig as VSK Wolfsburg.
Wolfsburg het die eerste keer in 1954 op die hoogste vlak gespeel toe die Oberliga Noord gehaal is. Nadat die klub egter in 1959 gerelegeer is, moes hulle tot 1997 wag toe daar na die Bundesliga gepromoveer is. In 1995 het die klub die eindstryd van die DFB-Pokal gehaal, maar is met 0-3 deur VfL Borussia Mönchengladbach verslaan. Die klub het sy grootste prestasie in 2009 behaal toe hy, teen alle verwagtinge in, die Bundesliga gewen het en die Duitse sokkerkampioen geword het.
Die klub speel sedert 2002 sy tuiswedstryde in die Volkswagen-Arena. Voorheen was die klub se tuisveld die VfL-Stadion.